**ELEKTRONIČKO PRIKUPLJANJE STATISTIČKIH PODATAKA**

**O POSLOVANJU KNJIŽNICA**

**Dunja Marija Gabriel**

Nacionalna i sveučilišna knjižnica u Zagrebu

dgabriel@nsk.hr

**Tomislav Milković**

Nacionalna i sveučilišna knjižnica u Zagrebu

tmilkovic@nsk.hr

Knjižnična statistika potrebna je za učinkovito upravljanje knjižnicama, potvrđivanje vrijednosti koju knjižnice imaju za zajednicu i za pojedinca, utvrđivanje utjecaja knjižničnih usluga na stanovništvo i promicanje knjižničnih usluga.

Nacionalna i sveučilišna knjižnica u Zagrebu prikuplja statističke podatke o poslovanju svih vrsta knjižnica u skladu sa svojim temeljnim zadaćama koje su određene Zakonom o knjižnicama (1997.) i Pravilnikom o matičnoj djelatnosti knjižnica u RH (2001.). Međutim uočen je nedostatak jedinstvenog okvira statističkih pokazatelja za sve vrste knjižnica i sukladno tome nedostatak preduvjeta za izradu potrebnih analiza i usporedbi.

NSK je pokrenula projekt Elektroničkog prikupljanja i obrade statističkih podataka, izvještavanja o poslovanju svih vrsta knjižnica i njihovo arhiviranje, kako bi stvorila jedinstvenu javno dostupnu bazu podataka gdje su svi podatci dostupni s istog sučelja – portala (http://hk.nsk.hr/). Na taj način prikupljeni podatci su usporedivi, pouzdani i relevantni.

Prikupljanje podatka predviđeno je na godišnjoj razini, a sustav je postavljen kao otvoreni sustav koji može prihvatiti sva potrebna proširenja u budućnosti. Projektni tim koji je sastavljen od knjižničara iz svih vrsta knjižnica dogovorio je 6 glavnih skupina podataka (s ukupno 93 pitanja) - opći podatci knjižnice; prostor, pristup, oprema; knjižnična građa; korištenje i korisnici; financiranje i djelatnici; statistički pokazatelji.

Od tehničkih karakteristika sustava koristi se: Microsoft tehnologija, relacijska baza podataka – SQL Server 2008., ASP.NET razvojna platforma za web aplikaciju (enterprise-class) koja daje mogućnost izvoza izvještaja statističkih pokazatelja (pdf, word, excel), .NET Framework paket koji sadrži sve komponente potrebne za rad sustava te ujedno povećava pouzdanosti, produktivnosti i sigurnosti sustava. U sustavu je izrađena jQuery biblioteka za davanje dodatnih informacija/objašnjenja/uputa o podatcima koji se unose.

Rezultati projekta su: izrada prijevoda normi ISO 2789 i ISO 11620; izrada statističkih podataka za sve vrste knjižnica; izrada baze knjižnica (1841 knjižnica); izrada portal za prikaz podataka; izrada ID-a za svaku knjižnicu za pristup bazi podataka; priprema uputa za unos podataka.